HDZ i dalje ima najjači rejting, a ORaH je ponovno prestigao SDP, pokazuje novo istraživanje Crobarometar koje je proveo Ipsos puls, a objavila Nova TV.

HDZ uživa (mjesecima stabilnu) potporu 25,3 posto birača. ORaH je na drugom mjestu sa 18,5 posto potpore (jedan posto više nego u listopadu), a SDP se vratio na treće mjesto sa 17,5 posto. Slijedi HSS (3,3 posto), Laburisti (3,2 posto), a lista Milana Bandića uživa podršku 2,7 posto ispitanika. Najveći gubitnik u studenome je HSP Ante Starčević – stranka koju je napustila predsjednica Ruža Tomašić – koji je pao sa 2,4 posto (u listopadu) na trenutačnih 0,7 posto.

HNS ima rejting od 1,4 posto, a Reformisti Radimira Čačića uživaju potporu od samo 0,4 posto.

Što se koalicija tiče, i dalje je najjača velika HDZ-ova koalicija koju podupire 30,3 posto ispitanika, dok SDP-ova koalicija drži rejting od samo 20,5 posto. Savez za Hrvatsku ima 4,2 posto potpore, dok Bandićeva lista osvaja 3 posto.

Vladinu politiku ne podupire 77 posto birača. Podupire je samo 19 posto, a četiri posto ispitanika odgovorilo je “ne znam”. Istodobno, 79 posto birača misli da će Vlada odraditi mandat do kraja, u to ne vjeruje njih 16 posto, dok ih pet posto ne zna.

U ovom trenutku 85 posto birača smatra da zemlja ide u lošem smjeru, a da je smjer dobar, smatra samo 11 posto. Ne zna njih četiri posto.

>> Ovo je Milanovićev strateški plan za opstanak na vlasti

>> 'Jedini ćemo uz ORaH imati zastupnike u Saboru bez koalicija s HDZ-om i SDP-om'